《园中十首 其四》
明代·唐时升

居贫不学俭，居卑不学恭。末流多忧患，如在枳棘丛。

我生何不辰，少小遘闵凶。家贫自力作，岁入方下农。

岂无当世志，凤鸟不可逢。沟壑常在念，自比冶家佣。

里中诸故旧，不厌相过从。朝欢或列鼎，夕宴时鸣钟。

心知非其分，临乐独冲冲。常恐诸子辈，耳目艳纤醲。

忘其贫且贱，放志以雍容。勉思庶人职，聊用蔽寒宗。

作者简介：唐时升（1551～1636）明代学者。字叔达，号灌园叟，南直隶苏州府嘉定（今属上海）人，受业归有光，年未三十，弃举子业，专意古学，工诗文，用词清浅，善画墨梅。家境贫寒，然好助人，人称好施与。与娄坚、李流芳、程嘉燧合称“嘉定四先生”，又与里人娄坚、程嘉燧并称“练川三老”。